Broj: 711-I-1130-M-68/20-02-17

Zagreb, 12. kolovoza 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Aleksandre Jozić-Ileković i Davorina Ivanjeka kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Ive Dujmića,** **gradonačelnika Grada Opatije, za davanjem mišljenja Povjerenstva,** na 94. sjednici, održanoj dana 12. kolovoza 2020.g., daje sljedeće

**MIŠLJENJE**

1. **Nije u suprotnosti s odredbama ZSSI-a da trgovačko društvo Majur d.o.o., u kojem je imatelj udjela supruga dužnosnika Ive Dujmića,** **gradonačelnika Grada Opatije, podnese kreditni zahtjev Hrvatskoj banci za obnovu i razvoj (u daljnjem tekstu: HBOR) za odobrenje sredstava Europske investicijske banke te kamatom subvencioniranom od Ministarstva turizma, kao niti da nadležno tijelo HBOR-a, sukladno svojim ovlastima i internim pravilima, sklopi ugovor o dodjeli kredita s navedenim trgovačkim društvom.**
2. **Dužnosnik nije dužan obavijestiti Povjerenstvo o kreditnom zaduženju trgovačkog društva Marea d.o.o. iz točke I. izreke niti je isto dužan navesti u izvješću o imovinskom stanju povodom bitne promjene u imovini, jer se ne radi o promjeni u imovini dužnosnika niti njegove supruge.**

Obrazloženje

Zahtjev za davanjem mišljenja Povjerenstva podnio je dužnosnik Ivo Dujmić, gradonačelnik Grada Opatije. U knjigama ulazne pošte zahtjev je zaprimljen 28. srpnja 2020.g. pod poslovnim brojem 711-U-2589-M-68/20-01-3, povodom kojeg se vodi predmet broj M-68/20.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona, stoga je i dužnosnik Ivo Dujmić povodom obnašanja dužnosti gradonačelnika Grada Opatije obvezan pridržavati se odredbi ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za mišljenjem navodi da je trgovačko društvu Marea d.o.o., u kojem udjele u vlasništvu (temeljnom kapitalu) ima njegova supruga, podnijelo zahtjev za kredit HBOR-u. Nadalje navodi kako je HBOR od dužnosnika zatražio očitavanje je li obvezan prijaviti Povjerenstvu sve okolnosti vezane za navedeno trgovačko društvo, konkretno kredit kod HBOR-a, ne samo one koje su nastale na razini Grada tj. jedinice lokalne samouprave već i na državnoj razini, obzirom da se radi o subvencioniranom kreditu (kamata subvencionirana od Ministarstva turizma), a sredstva kredita su od Europske investicijske banke. Dužnosnik traži mišljenje Povjerenstva kako postupiti i navodi da kreditni odbor ima sjednicu dana 31. srpnja 2020.g.

Člankom 4. stavkom 2. ZSSI-a propisano je da su članovi obitelji dužnosnika, u smislu toga Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj odnosno posvojenik dužnosnika. Sukladno navedenoj odredbi, supruga dužnosnika je član obitelji dužnosnika u smislu ZSSI-a.

Stavkom 3. istog članka propisano je da se trgovačka društva smatraju poslovnim subjektima u smislu ZSSI-a.

Člankom 4. stavkom 3. ZSSI-a propisano je da se poslovnim odnosom u smislu ZSSI-a smatraju ugovori o javnoj nabavi, državne potpore i drugi oblici stjecanja sredstava od tijela javne vlasti te koncesije i ugovori javno-privatnog partnerstva, stoga se i stjecanje sredstava sklapanjem ugovora o kreditu s HBOR-om, smatra poslovnim odnosom u smislu ZSSI-a.

Sukladno članku 16. stavku 3. ZSSI-a ako trgovačko društvo u kojem dužnosnik ima 0,5% i više dionica, odnosno udjela u vlasništvu (kapitalu trgovačkog društva) putem javnog natječaja ili na drugi način stupa u poslovni odnos s državnim tijelima ili s jedinicama lokalne, odnosno područne (regionalne) samouprave ili s trgovačkim društvima u kojima Republika Hrvatska ili jedinica lokalne, odnosno područne (regionalne) samouprave ima upravljački udio, o takvom je poslovnom događaju dužno obavijestiti Povjerenstvo.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 18. stavkom 1. ZSSI-a propisano je da je dužnosnik dužan pravodobno obavijestiti Povjerenstvo u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu. Stavkom 2. istog članka propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom.

Člancima 8. i 9. ZSSI-a propisana je obveza dužnosnika na podnošenje izvješća o imovinskom stanju s podacima o svojoj imovini te imovini svoga bračnog ili izvanbračnog druga i malodobne djece, kao i obveza obavještavanja Povjerenstva o izvorima i načinu stjecanja imovine. Sukladno članku 8. stavku 2. ZSSI-a dužnosnici su dužni podnijeti izvješće Povjerenstvu istekom godine u kojoj je promjena nastupila ako je tijekom obnašanja javne dužnosti došlo do bitne promjene glede imovinskog stanja.

ZSSI ne sadrži odredbe kojima bi bila propisana određena ograničenja u poslovanju ili pak zabrana stupanja u poslovni odnos između poslovnog subjekta u vlasništvu člana obitelji dužnosnika i tijela javne vlasti različitog od onog u kojem dužnosnik obnaša dužnost.

S obzirom da je u konkretnom slučaju riječ o poslovnom odnosu između trgovačkog društva čiji je vlasnik supruga dužnosnika i HBOR-a kao državnog tijela u kojem dužnosnik ne obnaša dužnost, sukladno odredbama ZSSI-a nema zapreke da navedeni poslovni subjekt podnese HBOR-u zahtjev za odobrenjem kredita, kao ni zapreke da, po odobrenju navedenog zahtjeva, dođe do sklapanja ugovora o kreditiranju iz sredstva Europske investicijske banke, pri čemu je kamata subvencionirana od Ministarstvo turizma.

Nadalje, obzirom da se radi o poslovnom događaju kreditnog zaduženja trgovačkog društva Marea d.o.o. u vlasništvu dužnosnikove supruge s državnim tijelom u kojem dužnosnik ne obnaša dužnost, dužnosnik nijedužan obavijestiti Povjerenstvo o njegovu nastanku u smislu članka 16. stavka 3. ZSSI-a. Također, imajući u vidu da eventualnom isplatom navedenih sredstava subvencioniranog kredita po zahtjevu navedenog trgovačkog društvu ne bi došlo do povećanja imovine dužnosnika niti njegove supruge, ne postoji obveza da se navedena sredstva unose u obrazac izvješća o imovinskom stanju koje se u smislu članka 8. stavka 2. ZSSI-a podnosi povodom bitne promjene u imovini. Dužnosnik je dužan u podnesenom izvješću o imovinskom stanju navesti samo podatke o poslovnom udjelu u vlasništvu njegove supruge u trgovačkom društvu Marea d.o.o. što je isti i učinio.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Ivo Dujmić, elektroničkom dostavom
2. Objava na internetskoj stranici Povjerenstva
3. Pismohrana